Nyig ma nyak pi cwiny maleng gin aye . . . gen.—Gal. 5:22.
Macalo lanyodo, lanen me niyeni pire tek adada. Lutinoni bilubo gin ma itimo, dok bene bigudo kwogi i yo maber nyo marac. Pi meno, lunyodo myero gumedde ki jingo niyegi. Wek lutinoni gunen kit ma imaro kwede Jehovah. Ka luot mo me Bermuda gitye ka wok ki i kwo matek, gilego kacel ki lutinogi wek Jehovah okonygi me cirone dok man ocuko cwiny lutino me lega pigi kengi. “Onongo bene wawaco ki nyarwa madit ni, ‘Ket genni ducu i kom Jehovah, bed ki arima i tiyo ticce, dok pe ipar pi jami mapol.’ Ka en oneno adwogine, ci en bingeyo labongo akalakala mo ni Jehovah tye ka konyowa. Man ojingo niyene i kom Lubanga ki bene i kom Baibul.” I agikkine, latin acel acel myero ojing niyene. Macalo lanyodo, itwero coyo kodi ci ionyo pii. Ento Lubanga keken aye ma weko dongo. (1 Kor. 3:6) Pi meno leg pi cwiny maleng, dok tute matek me pwonyo lutinoni, ka itimo meno imiyo deyo madit bot Jehovah.—Ep. 6:4. w16.09 5:16-18
Wubipwonyo litinowu kwedgi [nyo ki lok man] matek.—Nwo. 6:7.
I nge tic i lobo mukene pi mwaka adek, Serge gin ki dakone, Muriel, guniang ni wodgi me mwaka 17 dong pe tye ki yomcwiny i timo jami me cwiny. Serge otito ni: “I kare ma waniang ni man aye tye ka gengo latinwa ki dongo i yo me cwiny, wamoko tamwa me dok cen i kacokkewa macon.” Gin ango ma twero weko lunyodo gimoko tamgi me dok cen? Me acel, myero gunen ka gitye ki cawa kacel ki kero me pito mar pi Jehovah i cwiny lutinogi kun nongo bene gitye ka pwonyo leb mukene. Me aryo, gitwero neno ni lutinogi gipe ki miti i kom jami me cwiny nyo cito ka tito kwena i leb mukene. Ka tye kit meno, lunyodo gitwero nenone ni ber ka gidok cen i kacokke ma kiloko iye leb ma lutinogi giniang maber nio ka dong lutinogi gucung matek i ada.—Nwo. 6:5-7. w16.10 2:14, 15
Pi niye Nua bene, ka Lubanga ociko en pi gin ma peya onen, owinyo doge, ka dong opayo yeya pi laro jo me ode.—Ibru 11:7.
Labongo akalakala, nen calo jirani pa Nua gupenye pingo en tye ka gero kodi gin madit kumeno. Tika Nua oling mere mot nyo owaccigi ni gumak gin mukemogi? Pe kumeno! Niyene omiyo en omiyo caden ki tekcwiny kun ciko yalwakke ma lubbe pi bino pa ngolo kop pa Lubanga. Labongo akalakala mo, Nua otito ki dano jami ducu ma Jehovah owacce kore ki kore ni: “Agik pa dano ducu dong obino i nyima, pien gupongo lobo woko ki bwami . . . abicoro pii aluka madwong i wi lobo, wek otyek kom gin ducu ma tye ki kwo, i te polo, wek gin ducu ma gitye i wi lobo oto woko.” Medo i kom meno, Nua nen calo bene otito gin ma biweko gibwot ki i can meno, kun nwoyo cik pa Lubanga ni: ‘Myero gudony i yeya.’ Pi meno, Nua onyuto niyene ki bedo “latit lok me kit ma atir.”—Acak. 6:13, 17, 18; 2 Pet. 2:5. w16.10 4:7